 अज्ज बी सूर्यप्रभ दी सेना च खुशी ही ते श्रुतशर्मा दी फौजा च डर ते बसोस।  उस्सै बेल्लै दो विद्याधर महारथी श्रुतशर्मा दी सेनां गी त्यागियै सूर्यप्रभ दी सेना च आई मिले।  सुमेरु इनेंगी सूर्य़प्रभ दे सामने लेई आया।  उनें सूर्यप्रभ गी परनाम कीती ते आखन लगे—अस विद्याधर आं।  साढ़े नां महयान ते सुमाया न।  सिंहबल नां दा विद्याधर साढ़ा त्रीया साथी ऐ।  असें शमाशान सिद्धि कीती ऐ।  असेंगी कोई विद्याधर जित्ती नेईं सकदा।  इक दिन अस शमशानै च बसां करै करदे हे।  साढ़े सामने शरभमना योगिनी आई।  असें उसी प्रश्‍न कीता जे तुस कुत्थें रौंह्‌दी ओ ते तुसें इत्थें के अजीब चीज दिक्खी ? ओ बोली-अऊ योगनिएं कन्ने महाकाल दे दरशनै लेई गेई ही।  उत्थें साढ़ै सामनै इक बेतालपति आया ते आखन लगा—म्हाराज !  विद्याधरें द्वारा मारे गे साढ़े अग्निक नां दे सेनापति दी पुत्तरी गी चानचक तेजप्रभ हरियै लेई गेआ ऐ।  सिद्धें दा वचन ए जे ओ विद्याधर चक्रवर्ती दी पतनी बनग।  इसलेई तुस उस कन्या गी बचाओ ते उस दुष्ट दे पंजै चा छुडाओ।  जिन्ना चिर ओ उसी हरियै दूर नेईं लेई जंदा।  वेताल दी दर्दभरी प्रार्थना गी सुनियै महाकाल ने असेंगी आज्ञा दित्ती जे तुस जाइयै तुरत उस कन्या गी छुड़ाओ।  असें उस्सै बेल्लै गासै रस्तै जाइयै उस कन्या गी छुड़ाया।  जदूं अस तेजप्रभ कोला उस कन्या गी खोयै करदे हे तां ओ असेंगी आखन लगा—अऊं इस कन्या गी भावी चक्रवर्ती श्रुतशर्मा आस्तै लेई जा करदा हा।  असें खोइयै उस कन्या गी अपने स्वामी दे सपूदे कीता।  उसने ए कन्य़ा अपने बंधु गी देई दित्ती. योगनी आखन लगी—अऊं किश दिन उत्थें रइयै महाकाल गी परनाम करियै इत्थें आई आं. शरभानमा योगिनी दी गल्ल सुनियै असें उसी पुच्छेआ—भगवति !  तुस दस्सो जे विद्याधर चक्रवर्ती कुन बनग, तुस जानीजान ओ, दस्सो। 